31989L0459
L 226/4
JURNALUL OFÍCIAL AL UNIUNII EUROPENE
DIRECTIVA CONSILIULUI
din 18 iulie 1989
privind apropierea legislațiilor statelor membre referitoare la adâncimea profilului pneurilor anumitor categorii de autovehicule și ale remorcilor acestora
(89/459/CEE)
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene și, în special, articolul 75 al acestuia,
având în vedere propunerea din partea Comisiei (1),
având în vedere avizul Parlamentului European (2),
având în vedere avizul Comitetului Economic și Social (3),
întrucât Consiliul și reprezentanții guvernelor statelor membre, întruniți în cadrul Consiliului la 19 decembrie 1984, au adoptat o rezoluție privind siguranța rutieră (4), invitând Comisia ca în acest context să înainteze soluții Consiliului referitoare la această chestiune;
întrucât regulile privind adâncimea minimă a profilului pneurilor, deși este o problemă specială, se numără printre obiectivele și lucrările programate pentru anul 1986, care a fost Anul siguranței rutiere în Comunitate;
întrucât Parlamentul European a aprobat la 18 februarie 1986 o rezoluție privind programul Comisiei pentru Anul siguranței rutiere 1986 (5) care a inclus adâncimea profilului benzii de rulare a pneurilor ca una dintre dispozițiile Comisiei ce urma să fie adoptată cât mai curând posibil;
întrucât dispozițiile de acest fel trebuie să asigure un grad mai ridicat de siguranță;
întrucât cerințele naționale care reglementează adâncimea minimă a profilului variază de la un stat membru la altul și întrucât aceste diferențe generează probleme privind respectarea legislației rutiere de către automobiliștii care își utilizează autovehiculele pe teritoriul diferitelor state membre;
întrucât armonizarea acestor cerințe va facilita deplasarea liberă a vehiculelor și călătoriile individuale între statele membre și va sprijini înlăturarea barierelor care stau în calea comerțului și a denaturării concurenței,
ADOPTĂ PREZENTA DIRECTIVĂ:
Articolul 1
Statele membre iau toate măsurile necesare pentru ca, pe parcursul duratei de utilizare pe căile rutiere, pneurile pentru categoriile M1, N1, 01 și 02 de vehicule, așa cum sunt definite în anexa I la Directiva 70/156/CEE a Consiliului din 6 februarie 1970 privind apropierea legislației statelor membre referitoare la omologarea de tip a autovehiculelor și a remorcilor acestora (6), astfel cum a fost modificată ultima dată prin Directiva 87/403/CEE (7), să aibă o adâncime a profilului canalelor principale ale suprafeței de rulare de cel puțin 1,6 mm.
„Canalele principale” înseamnă canalele largi din partea centrală a suprafeței de rulare, care acoperă aproximativ trei sferturi din lățimea suprafeței de rulare.
Articolul 2
După consultarea Comisiei, statele membre pot exclude din sfera prezentei directive sau pot supune unor dispoziții speciale vehiculele care sunt declarate de interes istoric și care au fost echipate inițial cu anvelope, indiferent dacă acestea sunt pneumatice sau de alt tip, care, atunci când erau noi, aveau o adâncime a profilului suprafeței de rulare mai mică de 1,6 mm, cu condiția ca ele să fie echipate cu aceste anvelope, să fie utilizate în împrejurări excepționale și să nu fie utilizate niciodată sau aproape niciodată pe drumurile publice.
Articolul 3
După consultarea Comisiei, statele membre adoptă și publică, până la 1 iunie 1991, actele cu putere de lege și actele administrative necesare pentru a se conforma prezentei directive până la 1 ianuarie 1992. Comisiei îi sunt comunicate de statele membre textele dispozițiilor pe care le adoptă în vederea aplicării prezentei directive.
Articolul 4
Prezenta directivă se adresează statelor membre.
Adoptată la Bruxelles, 18 iulie 1989.